ग्वालियर. शहर की कुश्ती पर फिदा काबुल के मशहूर पहलवान निजाम उस्ताद द्वारा अखाड़े के लिए दान में दी गई लगभग 10 हजार वर्गफीट जमीन भू-माफिया खुर्द-बुर्द करने में जुटा है। नई सड़क मुख्य मार्ग पर स्थित चंपाबाग अखाड़े की इस जमीन को खुर्द-बुर्द करने के लिए इसकी संचालन समिति के कुछ सदस्य निजाम की वसीयत को नष्ट कर भू-माफिया से इसका सौदा कर रहे हैं। समिति ने भी 400-400 रुपए प्रतिमाह किराए पर मुख्य सड़क पर दुकानें आवंटित कर दी हैें, जबकि यहां एक दुकान का किराया 25 से 30 रुपए महीना है।
चंपाबाग अखाड़े की प्रॉपर्टी 10 करोड़ रुपए कीमत की है। निजाम उस्ताद ने इस जमीन को अखाड़े के लिए इस्तेमाल करने की वसीयत की थी। 80 के दशक में समिति की कार्यकारिणी भंग होने के बाद यहां किशन लाल पंत ही अध्यक्ष व अधिपति के रूप में कार्य कर रहे हैं। इसके बाद वर्ष 2012 में भी समिति के चुनाव हुए, लेकिन पदाधिकारियों को चार्ज नहीं मिला।
हाल ही में समिति के सचिव प्रदीप कुमार जैन ने कलेक्टर से शिकायत की है कि समिति के अधिपति ने बिना साधारण सभा की बैठक के 41 नए सदस्य बना लिए हैं। अब इन्हीं 41 सदस्यों का सहारा लेकर चुनाव की तैयारी की जा रही है, ताकि मनमर्जी से पदाधिकारी बनाए जा सकें। इसके बाद इस जमीन को भी बेचने का प्रयास किया जा रहा है।
मल्ल विद्यालय प्रशिक्षण समिति के पदाधिकारी रजिस्ट्रार फर्म्स एंड सोसायटी कार्यालय में दिए जा रहे वार्षिक प्रतिवेदन में सात दुकानों का किराया कम दर्शा रहे हैं। समिति को इन दुकानों से 35 हजार रुपए वार्षिक तक किराया मिल रहा है।
दस्तावेजों में यह किराया सिर्फ 4500 रुपए प्रतिवर्ष दर्शाया जा रहा है। वर्तमान में ये दुकानें रामदयाल सेन, शंभूदयाल पाराशर व कोमेश जैन, धर्मेंद्र प्रजापति अशोक जैन, अल्ताफ हुसैन व राजू सेन के पास किराए पर हैं। यही लोग इन दुकानों में छोटा-मोटा व्यापार कर रहे हैं।
एबी रोड की जमीन को लेकर विवाद
चंपाबाग अखाड़े की लगभग आठ हजार वर्गफीट जमीन कटीघाटी के पास एबी रोड पर भी है। इस जमीन पर अखाड़े के दो पुराने उस्तादों की कब्रें भी बनी हुई हैं। प्रदीप जैन द्वारा की गई शिकायत में उल्लेख है कि इस जमीन पर भी अब्दुल लतीफ ने मकान बनाकर कब्जा कर लिया है और अब वहां निवास कर रहे हैं। इस जमीन को लेकर भी विवाद की स्थिति है। वहीं चंपाबाग अखाड़े की जमीन को खुर्द-बुर्द करने के पीछे भू-माफिया का हाथ बताया जा रहा है। कई लोग इस जमीन की खरीद-फरोख्त के लिए सौदेबाजी में लगे हुए हैं।
सिर्फ अखाड़ा हो संचालित
यहां बिना साधारण सभा की सहमति के 41 सदस्य जोड़ लिए गए हैं और उनके सहारे यहां चुनाव कराने की तैयारी की जा रही है। हमने इसमें आपत्ति भी लगाई है, लेकिन आपत्ति निरस्त कर दी गई है। अब हम इस मामले में कोर्ट जाएंगे। हमारा प्रयोजन है कि यहां सिर्फ अखाड़ा संचालित हों।
प्रदीप जैन, सचिव, मल्ल विद्या प्रशिक्षण समिति चंपाबाग अखाड़ा
स्वीकृति से बने हैं सदस्य
नए सदस्य सभी की स्वीकृति से बने हैं। अब हम इसीलिए चुनाव करा रहे हैं, ताकि यह विवाद खत्म हो जाए। हम सर्वसम्मति से ही कोई निर्णय लेंगे। इसमें कोई गड़बड़ी नहीं होगी।
किशन लाल पंत, अधिपति, मल्ल विद्या प्रशिक्षण समिति चंपाबाग अखाड़ा
कलेक्टर कराएं मामले की जांच
अखाड़े के वर्तमान अधिपति व कुछ अन्य सदस्य इस जमीन को खुर्द-बुर्द करना चाहते हैं। कलेक्टर को इस मामले में जांच कराकर कार्रवाई करनी चाहिए, ताकि इस अखाड़े का अस्तित्व बचा रहे।
शिवचरण शर्मा उर्फ छुन्ना पहलवान, समिति उपाध्यक्ष
हम मामले में कार्रवाई करेंगे
इस मामले की जांच कराई जाएगी। अगर समिति के सदस्य चाहते हैं, तो उनके आवेदन पर प्रशासन इस अखाड़े को अपने अंडर में ले लेगा।
डॉ. संजय गोयल, कलेक्टर
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva bho_Deva kas_Deva hin_Deva mai_Deva hin_Deva hin_Deva mar_Deva